e575d0104edbe4a0feb2ad0731d7904c

 Hej  

  

Dejligt, at der er nogen, som har lyst til at afsætte tid til at rådgive andre ung. Det er virkelig skønt.  

  

Jeg er 19 år og har været sammen med min kæreste i tre og et halvt år, men for omkring to måneder besluttede jeg, at det ikke var noget jeg havde lyst til længere og valgte derfor at bryde forholdet. Vi har altid haft det utrolig godt sammen og har aldrig haft de store problemer. Han er den person, der kender mig aller bedst og han er enormt god for mig, men det virkede bare som om, at det var kommet til et punkt, hvor det måtte slutte. Efterfølgende har der ikke været nogen form for ubehageligheder eller nag imellem os og vi kan sagtens snakke sammen. Et stykke tid efter begyndte vi dog alligevel at se hinanden igen, også som mere end bare gode venner. To måneder efter vi slog op, kyssede jeg med en anden i byen. Da han gav udtryk for, at han ville mere stoppede det og skyndte mig hjem, hvorefter jeg bare begyndte at græde. Jeg havde det så dårligt med, hvad jeg havde gjort og kunne ikke finde ud af at se mig selv i øjnene. Selvom jeg ikke var sammen med min kæreste på daværende tidspunkt, da vi ikke havde været kærester i to måneder havde jeg stadig en følelse af, at jeg havde været utro. Jeg fortryder det enormt meget, men kan selvfølgelig ikke gøre noget ved det, jeg har jo selv været en del af, hvad der skete og må tage ansvar for det. Jeg har været sammen med min (eks)kæreste efterfølgende og vi snakker nu om, at komme tilbage til at være kærester igen. Men det fylder virkelig meget for mig, selvom det "bare" var et kys. Jeg ved selvfølgelig heller ikke om han har været sammen med andre i den tid, hvor vi havde slået op. Jeg er ikke sikker på, om det er noget jeg skal fortælle ham eller om jeg bare skal tie stille? 
Hvor er grænsen?
================


ungzone.dk
2019.47

Hej du, 

Selvom I ikke var kærester, da du kyssede
med ham den anden, og selvom du egentlig ikke har gjort noget, du ikke ”måtte”,
synes jeg faktisk, du skal fortælle din (eks)kæreste om episoden. Det lyder
til, at du har rigtig dårlig samvittighed over det, og hvis det er noget, der
fylder meget for dig, er det bedste, du kan gøre, at få det sagt.  


Jeg synes, du skal fortælle ham præcis, hvordan det skete. Fortæl ham, hvor ked
af det du var bagefter, og hvor meget du har tænkt over det efterfølgende. Det
er ikke sikkert, at han synes, det er et problem, og måske vil han synes, det
er lidt fjollet, at du er blevet så ked af det, men han vil sikkert også synes, at det er lidt sødt. Det viser jo, at du stadig er glad for ham, og måske
egentlig ikke rigtig har lyst til at være sammen med andre(?) Uanset hvad tror
jeg, at han vil sætte pris på, at du er ærlig.

Jeg håber du kan bruge mit råd, og at I
finder ud af det.  
  
Mange hilsner herfra  
/ Michala

 

 Hej du!  
Der er nok en hel del forskellige meninger omkring din situationer - nogen vil mene, at du sagtens kan tillade dig at kysse med en anden to måneder efter, hvor andre vil mene, at det ikke er i orden. I jeres situation lyder det som om, I hele tiden har haft en form for flirt efter I brød med hinanden. Her kan man jo selvfølgelig godt sige, at det er en lidt uheldig situation, at du har kysset med en anden. Men på den anden side, så var I ikke kærester på det tidspunkt - og der var alligevel gået to måneder, siden I slog op, og efter min mening kan man ikke holde på hinanden i så lang tid efter, man har slået op.   
Nu hvor I muligvis er ved at finde sammen igen, burde du helt sikkert lægge kortene på bordet. Hvis du allerede nu har det så dårligt med det, så vil du helt sikkert få det endnu mere dårligt, hvis du går ind i et forhold med sådan en hemmelighed. Derudover er det vel også bedre at fortælle din ekskæreste, hvordan tingene ser ud, inden han muligvis selv finder ud af det på et tidspunkt. Og hvis du også selv er i tvivl, om han har været sammen med andre i den tid, I ikke har været kærester, kan det jo være, at hvis du siger, hvad du har lavet, at han også fortæller, hvis han har lavet noget. Dermed kan I gå ind i et forhold igen, hvor I har været 100 % ærlige over for hinanden.   
Jeg håber, du kunne bruge mit svar til noget :)  
- Line.  